Dôvodová správa

A. Všeobecná časť

Cieľom navrhovanej právnej úpravy je vytvoriť podmienky na účinnú ochranu zdravia zamestnancov pri práci s expozíciou elektromagnetickému poľu. 

Návrh nariadenia vlády ustanovuje limity expozície elektromagnetickému poľu, požiadavky na posúdenie rizika z expozície zamestnancov elektromagnetickému poľu, ochranné opatrenia, informovanosť zamestnancov, ako aj podmienky udelenia výnimiek pri expozícii prekračujúcej limity dané týmto nariadením vlády.

Návrh nariadenia vlády bol pripravený vzhľadom na to, že do právneho poriadku Slovenskej republiky sa preberá smernica Európskeho parlamentu a Rady 2013/35/EÚ z 26. júna 2013 o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia) (20. samostatná smernica v zmysle čl. 16 ods. 1 smernice 89/391/EHS) a o zrušení smernice 2004/40/ES (Ú. v. EÚ L 179, 29.6.2013) (ďalej len „smernica 2013/35/EÚ“). Smernica 2013/35/EÚ vo svojom znení zapracovala aktuálne poznatky o vplyve elektromagnetických polí na zamestnancov a o možnostiach ochrany zdravia zamestnancov pred účinkami nadmernej expozície elektromagnetickým poliam.

Nová smernica Európskeho parlamentu a Rady bola prijatá v roku 2013 s termínom povinnej transpozície 1. júla 2016, pričom v čl. 14 uvádza, že „s cieľom uľahčiť vykonávanie tejto smernice Komisia sprístupní nezáväzné praktické pokyny najneskôr šesť mesiacov pred 1. júlom 2016“, teda pred 31. decembrom 2015. Po oboznámení sa s obsahom uvedených pokynov predkladateľ vypracoval návrh nariadenia vlády.

Dôvodom prijatia predmetnej smernice boli problémy s aplikáciou prechádzajúcej smernice Európskeho parlamentu a Rady 2004/40/ES z 29. apríla 2004 o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia) (18. individuálna smernica v zmysle čl. 16 ods. 1 smernice 89/391/EHS) (Mimoriadne vydanie Ú. v. EÚ, 05/ zv. 5) (ďalej len „smernica 2004/40/ES“) a jej možného negatívneho dopadu na používanie lekárskych postupov založených na lekárskom zobrazovaní, najmä na používanie prístrojov založených na princípe magnetickej rezonancie. Smernica 2004/40/ES bola v roku  2006 transponovaná do národnej legislatívy  aproximačným nariadením vlády Slovenskej republiky č. 329/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu a problémy spojené s jej aplikáciou viedli v roku 2008 k novelizácii tohto nariadenia vlády. 

Návrhom nariadenia vlády sa  v súlade so smernicou  ustanovujú nové limity (limitné hodnoty expozície a akčné úrovne), ktoré sú v súlade s najnovšími poznatkami o vplyve elektromagnetických polí, a ktoré získala Európska komisia pri príprave smernice 2013/35/EÚ. Ustanovujú sa tiež požiadavky na  ochranu  zdravia a bezpečnosť zamestnancov pred rizikami súvisiacimi s expozíciou elektromagnetickému poľu a na predchádzanie týmto rizikám, požiadavky na posúdenie rizík spojených s expozíciou elektromagnetickému poľu a na ochranné a preventívne opatrenia určené na predchádzanie týmto rizikám, požiadavky na informovanie a odborný výcvik exponovaných zamestnancov ako aj požiadavky na súvisiaci zdravotný dohľad.

Oproti platnej právnej úprave, ktorá je transpozíciou predchádzajúcej smernice 2004/40/ES, návrh nariadenia vlády neprináša podstatné zmeny v rámci povinností zamestnávateľa pri ochrane zdravia zamestnancov. Pozitívny prínos pre podnikateľské prostredie je možné očakávať najmä v súvislosti s následnými zmenami kritérií pre vyhlasovanie rizikových prác, ktoré by mali viesť ku zníženiu počtu zamestnancov v riziku nadmernej expozície elektromagnetickému poľu. V súčasnosti je v riziku nadmernej expozície elektromagnetickým poliam evidovaných približne 282 zamestnancov. Vzhľadom na to, že v nadväznosti na prijatie návrhu nariadenia vlády sa predpokladajú zmeny aj vo vyhláške Ministerstva zdravotníctva Slovenskej republiky č. 448/2007 Z. z. o podrobnostiach o faktoroch práce a pracovného prostredia vo vzťahu ku kategorizácii prác z hľadiska zdravotných rizík a o náležitostiach návrhu na zaradenie prác do kategórií v znení vyhlášky Ministerstva zdravotníctva Slovenskej republiky č. 98/2016 Z. z., je možné očakávať mierne zníženie počtu zamestnancov v riziku expozície elektromagnetickým poliam.

Oproti platnej právnej úprave nový návrh nariadenia vlády umožňuje udelenie výnimky pri prekračovaní limitných hodnôt expozície a ustanovuje prípady, pri ktorých môže byť výnimka udelená.

Súčasťou nariadenia vlády sú prílohy, ktoré sú dôležité pre praktické uplatnenie nariadenia vlády v praxi. Obsahujú limitné hodnoty expozície a akčné úrovne expozície osobitne pre tepelné a netepelné účinky, ako aj pre zmyslové a zdravotné účinky. 

Predbežné pripomienkové konanie k doložkám vplyvov prebiehalo v súlade s Legislatívnymi pravidlami vlády Slovenskej republiky a s Jednotnou metodikou na posudzovanie vybraných vplyvov od 01.02.2016 do 23.02.2016, oslovených bolo 22 vybraných dotknutých subjektov (zamestnávateľov, zamestnávateľských zväzov, zástupcov zamestnancov, štátna správa) so žiadosťou o zaslanie stanoviska ku konkrétnej doložke vplyvov, ktorá je pre nich relevantná. Žiadny oslovený subjekt nezaslal žiadnu pripomienku k žiadnej doložke vplyvov. Ani jeden subjekt sa nezúčastnil verejného prerokovania doložiek vplyvov k návrhu nariadenia vlády.

 Návrh nariadenia vlády nemá vplyv na rozpočet verejnej správy, nemá sociálne vplyvy, ani vplyv na životné prostredie a informatizáciu spoločnosti. Vplyv na podnikateľské prostredie je uvedený v doložke vybraných vplyvov. Stála pracovná komisia na posudzovanie vybraných vplyvov vyjadrila súhlasné stanovisko (č. 007/2016 zo dňa 17.3.2016) s návrhom predloženým na predbežné pripomienkové konanie.

            Návrh nariadenia vlády je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a právnymi predpismi Európskej únie.